The Marvels

**The Marvels** on vuonna 2023 ensi-iltansa saanut yhdysvaltalainen Marvel Comicsin sarjakuvahahmoihin Carol Danvers / Kapteeni Ihme, Monica Rambeau ja Kamala Khan / Neiti Ihme perustuva supersankarielokuva. Se on jatko-osa elokuvalle *[[Captain Marvel (elokuva)|Captain Marvel]]* (2019) ja Disney+-sarjalle *[[Ms. Marvel (minisarja)|Ms. Marvel]]* (2022), Marvel Cinematic Universen (MCU) 33. elokuva sekä viidennen vaiheen kolmas elokuva. Elokuvan ohjasi Nia DaCosta, joka myös käsikirjoitti sen yhdessä Megan McDonnellin ja Elissa Karasikin kanssa. Elokuvan pääosissa ovat Brie Larson, Teyonah Parris, Iman Vellani, Zawe Ashton, Park Seo-joon ja Samuel L. Jackson. Elokuvassa Carol Danvers, Monica Rambeau ja Kamala Khan muodostavat väliaikaisesti ryhmän, kun heidän voimansa kietoutuvat toisiinsa ja saavat heidät vaihtamaan paikkaa keskenään.

*Captain Marvelille* oli suunniteltu jatko-osaa jo heinäkuusta 2019 alkaen. Tammikuussa 2020 McDonnell palkattiin käsikirjoittajaksi ja Larsonin vahvistettiin palaavan rooliinsa. DaCosta palkattiin ohjaajaksi elokuussa, ja Vellanin ja Parrisin esiintymiset elokuvassa vahvistettiin joulukuussa Disneyn Investor Day -virtuaalitapahtumassa. Second unit -kuvaukset alkoivat New Jerseyssä huhtikuussa 2021 ja elokuvan virallinen nimi paljastettiin toukokuun alussa. Varsinaiset kuvaukset alkoivat elokuussa 2021 Buckinghamshiressa ja sijottuivat myös Italiaan ja Los Angelesiin, kunnes ne saatiin päätökseen toukokuussa 2022. Karasikin osallisuus käsikirjoitukseen paljastettiin elokuvan jälkituotannon aikana.

*The Marvels* sai maailmanensi-iltansa Las Vegasissa 7. marraskuuta 2023. Elokuvateattereihin se ilmestyi Suomessa 8. marraskuuta 2023 ja Yhdysvalloissa 10. marraskuuta 2023. Kriitikot ylistivät näyttelijöiden roolisuoritusta, mutta kritisoidessa elokuvan käsikirjoitusta ja epätasaista sävyä. Elokuva tuotti maailmanlaajuisesti 205 miljoonaa dollaria, ollen MCU:n vähiten tuottanut elokuva.

## Juoni
Puolustettuaan skrulleja kriiden hyökkäykseltä Maassa, Carol Danvers oli matkustanut kriiden pääplaneetalle Halaan ja tuhonnut sitä vuosituhannen ajan hallinneen tekoälyn, Korkeimman Älyn. Tämän myötä kriit olivat ajautuneet yli 30 vuotta kestäneeseen sisällissotaan, jossa planeetta menetti vetensä ja hengityskelpoisen ilmansa, minkä lisäksi planeetan kiertämä aurinko teki kuolemaa. Kriiden nykyinen johtaja, Supremor Dar-Benn, löytää planeetalta MB-418 yhden kvanttirannekkeista, muinaisista esineistä, joilla aurinkokuntien ja galaksien väliseen matkustamiseen luotu universumin siirtymäverkosto alun perin luotiin. Hän käyttää sitä avatakseen uusia siirtymäpisteitä galaksiin.

Nick Fury, joka johtaa nykyään avaruusasemalta käsin uutta avaruuspuolustusjärjestelmää nimeltä S.A.B.E.R. (*Strategic Aerospace Biophysics and Exolinguistic Response* eli *Strateginen avaruusbiofyysinen ja eksolingvistinen vaste*), lähettää Monica Rambeaun tutkimaan avaruusaseman lähelle ilmestynyttä siirtymispistettä, kun taas Danvers tutkii Dar-Bennin joukkojen lähtemisen jälkeen toista pistettä MB-418:llä. Danvers ja Monica koskettavat kumpaakin siirtymispistettä samanaikaisesti, mutta sen seurauksena he molemmat ja Kamala Khan, jonka hallussa toinen kvanttiranneke oli, alkavat vaihtaa paikkoja keskenään aina, kun käyttävät voimiaan samanaikaisesti. Sen seurauksena he päätyvät taistelemaan toistensa vastustajina toimivia krii-sotilaita vastaan, ja tulevat samalla tuhonneeksi Khanin perheen talon. Kun kaikki kolme naista palautuvat oikeisiin paikkoihinsa, Fury ja Monica vierailevat Khanien luona. He ja Danvers päättelevät, että siirtymäpisteiden koskettaminen oli saanut Danversin, Monican ja Kamalan valoperäiset voimat kietoutumaan toisiinsa, ja aiheutti sen, että heidän paikkansa vaihtuivat aina voimia käytettäessä.

Monica ja Kamala seuraavat Danversiä keisari Dro’gen hallitsemaan skrullien siirtokuntaan, planeetalle nimeltä Tarnax IV, jossa Dar-Benn osallistui rauhanneuvotteluihin skrullien kanssa. Hän kertoi aikovansa antaa skrullien muuttaa Halaan, jos nämä antaisivat kriiden imeä Tarnaxin ilmakehän uudeksi ilmakehäksi Halaan. Danvers, joka uskoi Dar-Bennin aikovan oikeasti tuhota skrullit planeetan mukana, saapui hyökkäämään kriiden kimppuun, ja Monica ja Kamala päätyvät mukaan taisteluun. Dar-Benn käyttää Danversin läsnäoloa tekosyynä syyttää skrulleja petoksesta, ja avaa välittömästi siirtymispisteen Tarnaxin ylle, ilmakehän imemiseksi Halaan. Danvers, Monica ja Kamala auttavat skrulleja evakuoitumaan, ja Valkyyria lupaa heille turvapaikan Uudesta Asgardista. Furyn evakuoitua Kamalan perhe S.A.B.E.R.:n avaruusasemalle, Kamala kertoo Danversille ja Monicalle omasta kvanttirannekkeestaan, ja Danvers itse kertoo kvanttirannekkeita koskevasta tarusta. He muodostavat ryhmän nimeltä ”Ihmeet”, ja päättävät opetella hallitsemaan taistelutaitojaan vaihtumisien yhteydessä sekä pysäyttää Dar-Bennin ennen kuin avatut siirtymispiteet uhkaisivat koko universumia.

Muistaen kriiden tietokoneella nähdyt tiedot, Danvers, Monica ja Kamala päättelevät Dar-Bennin aikovan seuraavaksi imeä merivettä Halaan planeetalta nimeltä Aladna. Aladnan asukkaat kommunikoivat laulamalla, ja sen hallitsija, prinssi Yan, oli muotoseikkojen vuoksi Danversin aviomies. Ihmeet varoittavat Yania Dar-Bennin aikeista, ja yrittävät yhteisvoimin torjua kriiden hyökkäyksen. Mutta Dar-Benn onnistuu avaamaan siirtymäpisteitä Aladnan meriveden imemiseksi, ja hän saa myös tietää toisen kvanttirannekkeen olevan Kamalalla. Danvers tunnustaa Monicalle ja Kamalalle, ettei palannut pysyvästi Maahan tuhottuaan Korkeimman Älyn, koska syytti itseään kriiden sisällissodan aiheuttamisesta ja pelkäsi Monican tuomitsevan hänet.

Ihmeet ymmärtävät Dar-Bennin hyökkäysten keskittyvän niihin planeettoihin, joista Danvers eniten välitti, ja tajuavat hänen aikovan viimeisenä elvyttää Halan auringon imemällä pois Maan auringon energian. Taistelun aikana, Fury joutuu evakuoimaan S.A.B.E.R.:n avaruusaseman, turvautuen flerken Goosen ja tämän pentujen apuun. Dar-Benn haavoittuu taistelussa, mutta Danversin yritettyä auttaa häntä, Dar-Benn uhkaakin Kamalan henkeä ja ottaa toisen kvanttirannekkeen itselleen. Mutta Dar-Bennin aiemmin käyttämä ranneke oli tullut niin epävakaaksi, että molempien rannekkeiden käyttäminen tuhoaa hänet. Lisäksi hänen avaamansa uusi siirtymäpiste muuttuu portaaliksi toiseen universumiin. Danvers ja Kamala välittävät rannekkeiden kautta voimaa Monicalle, joka sulkee portaaliin, mutta joutuu antamaan itsensä jäädä sen toiselle puolelle. Danvers päättää hyvittää aiemmat tekonsa kriille käyttämällä voimiaan Halan kiertämän auringon elvyttämiseksi, ja muuttaa asumaan Monican ja tämän äidin, Marian, entiseen taloon.

Kamala alkaa kokemustensa inspiroimana koota ryhmää nuorista supersankareista, ja matkustaa New Yorkiin värvätäkseen Kate Bishopin mukaan siihen. Lopputekstien välissä näytetyssä kohtauksessa, Monica herää vaihtoehtoisesta universumista, jossa hän tapaa supersankarina nimeltä Binari tunnetun variantin Mariasta sekä mutanttitiedemies Hank McCoyn.

## Näyttelijät

## Tuotanto
### Kehitys
Helmikuussa 2019 Brie Larson ilmaisi toiveensa siitä, että Kamala Khan / Neiti Ihme esiintyisi *[[Captain Marvel (elokuva)|Captain Marvel]]in* (2019) jatko-osassa, tuottaja Kevin Feigen sanottua aiemmin aikovansa tuoda Khanin jossain vaiheessa osaksi Marvel Cinematic Universen (MCU). Maaliskuussa Feige sanoi, että Marvel Studiosilla oli ”erittäin hämmästyviä” ideoita jatko-osalle, joka voisi joko jälleen sijoittua 1990-luvulle tai siirtyä nykypäivään. Lashana Lynch ilmaisi halunsa palata Maria Rambeaun rooliin, vaikka elokuva päätyisikin sijoittumaan nykypäivään. Vuoden 2019 San Diego Comic-Con Internationalissa, Feige vahvisti, että *Captain Marvelin* jatko-osa aiottiin toteuttaa, mutta elokuvalla ei ollut vielä ensi-iltapäivämäärää.

Elokuvan virallinen kehitystyö alkoi tammikuussa 2020, kun Megan McDonnell palkattiin käsikirjoittajaksi. McDonnell oli myös yksi Marvel Studiosin Disney+-sarjan *[[WandaVision]]* (2021) käsikirjoittajista. Larsonin vahvistettiin palaavan pääosan esittäjäksi, mutta Anna Boden ja Ryan Fleck päättivät, etteivät palaa ohjaajiksi. Studio alkoi etsiä heidän tilalleen uutta naispuolista ohjaajaa. Elokuva ilmoitettiin sijoittuvan nykypäivään ja sen suunniteltiin saavan ensi-iltansa vuonna 2022. Huhtikuussa 2020, samalla kun Disney siirsi MCU:n neljännen vaiheen elokuvien ensi-iltoja koronaviruspandemian vuoksi, *Captain Marvelin* jatko-osan ensi-illaksi paljastettiin 8. heinäkuuta 2022, joka oli yksi Marvel Studiosin neljästä aiemmin varaamasta ensi-iltapäivämäärästä vuodelta 2022. Elokuun alussa Feige oli tavannut useita ohjaajaehdokkaita, kuten Olivia Wilden, Jamie Babbitin ja Nia DaCostan, ja myöhemmin saman kuukauden aikana DaCosta palkattiin ohjaajaksi. *[[The Hollywood Reporter]]in* Richard Newbyn mielestä DaCostan palkkaamisessa oli ”potentiaalia tuoda uutta dynaamista energiaa” MCU:hun ja *Captain Marvel* -elokuviin, koska hänellä ”on tähän universumiin näkemys, jollaista muilla Marvel-ohjaajilla ei tähän mennessä ole ollut”. Newbyn kuvaili DaCostan olevan ”elokuvantekijä, joka nauttii hahmojen välisten ajatusten ja tarinoiden takana olevan tietämyksen ennakkoluulottomuuden tekemisestä haasteellisemmaksi”, ja voi ”kiehtova tavalla” tutkia Danversin, Maria Rambeaun ja Marian tyttären Monican välistä suhdetta. Newbyn mukaan elokuva voisi tutkia Danversin päätöstä lähteä Maasta ja tutkia Monican näkökulmaa nähdä Danvers maailmankaikkeuden voimakkaimpana naisena, Monican itse ollessa tummaihoinen nainen nykypäivän Yhdysvalloissa.

Joulukuussa 2020, Marvelin Investor Day -tapahtumassa, Teyonah Parrisin ja Iman Vellanin vahvistettiin esiintyvän elokuvassa aikuisen Monica Rambeaun ja Kamala Khanin / Neiti Ihmeen rooleissa, heidän esiinnyttyä aiemmin MCU:n Disney+-sarjoissa *WandaVision* ja *[[Ms. Marvel (minisarja)|Ms. Marvel]]* (2022). Lisäksi elokuvan uudeksi ensi-iltapäivämääräksi asetettiin 11. marraskuuta 2022. Parris oli innoissaan siitä, että saisi jälleen työskennellä DaCostan kanssa *[[Candyman (vuoden 2021 elokuva)|Candymanin]]* (2021) jälkeen, sekä näytellä Larsonin ja Vellanin rinnalla, tutkiakseen tarkemmin Monican ja Danversin suhdetta, jota vihjailtiin jo aiemmin *WandaVisionissa*.

### Esituotanto
Elokuvan esituotanto alkoi helmikuussa 2021, jolloin Zawe Ashton valittiin näyttelemään elokuvan roistoa. Maaliskuussa 2021 ilmoitettiin, että kuvausten suunniteltiin alkavan toukokuussa 2021 ja second unit -kuvausten huhtikuussa 2021. Joitain second unit -kuvauksia alettiin tehdä jo 9. huhtikuuta 2021 Jersey Cityssä, ilma- ja maisemakuvausten toteuttamiseksi sekä chroma key -kankailla lisättävien taustaympäristöjen kuvaamiseksi. Toukokuussa 2021 Marvel paljasti elokuvan viralliseksi nimeksi *The Marvels*. */Filmin* Ethan Anderton tunsi, että oli elokuvan nimen perusteella ”selvää”, että sen oli tarkoitus viitata sekä Kapteeni Ihmeeseen että Neiti Ihmeeseen, varsinkin, kun elokuvan logossa esiintyvä ”S” oli kirjoitettu samalla tyylillä kuin *Ms. Marvelin* logossa, mutta Monica Rambeau olisi myös yksi ”Ihmeistä”, koska hänelläkin oli nyt supervoimat. *The Hollywood Reporterin* Graeme McMillian tunnusti tämän, mutta mietti myös oliko elokuvalla yhteyttä vuoden 1994 *Marvels*-sarjakuvasarjaan, joka kertoi useista Marvel-universumin tapahtumista valokuvaajan näkökulmasta, sekä samannimisestä projektista, joka julkistettiin vuonna 2020. Hän myös mietti viittaisiko ”The Marvels” supersankariperheeseen niin kuin DC Comicsin Marvel-perhe (tunnettu nyt nimellä ”Shazam-perhe”). Kesäkuussa, Park Seo-joon valittiin tuntemattomaan rooliin. Larson ja Parris olivat jo seuraavan kuukauden aikana alkaneet valmistautua kuvauksiin, DaCosta sanoessa *The Marvelsin* tulevan käsittelemään ”tiettyjä henkilökohtaisia, [ja] joskus surullisia asioita”, mutta hän sanoi elokuvan olevan tyylilajiltaan keveämpi kuin hänen aiemmin ohjaamansa elokuvat *[[Little Woods]]* (2018) ja *Candyman*. DaCostalla oli myös enemmän luovaa vapautta työskennellessään *The Marvelsin* parissa.

### Kuvaukset
Varsinaiset kuvaukset alkoivat Pinewood Studiosin tiloissa, Buckinghamshiressa, 10. elokuuta 2021, Sean Bobbittin kuvatessa elokuvan. Kuvausten aikana Samuel L. Jackson paljasti palaavansa näyttelemään MCU-hahmoaan Nick Furya tulevassa projektissa, ja selitti myöhemmin olevansa samanaikaisesti mukana kolmen MCU-projektin kuvauksissa, valmistautuessaan *[[Secret Invasion (minisarja)|Secret Invasionin]]* kuvauksiin. Kuvausten suunniteltiin alun perin alkavan 31. toukokuuta 2021. Kuvaukset sijoittuivat elokuun lopussa myös Tropeaan, Italiaan. 3. syyskuuta Park saapui Los Angelesiin kuvaamaan omia kohtauksia. Pian sen jälkeen Zenobia Shroffin, Mohan Kapurin ja Saagar Shaikhin paljastettiin palaavan *Ms. Marvelista* näyttelemään Kamalan äitiä Muneebaa, Kamalan isää Yusufia sekä Kamalan isoveljeä Aamiria. Lokakuussa 2021, elokuvan ensi-iltaa siirrettiin ja uudeksi päivämääräksi asetettiin 17. helmikuuta 2023. Park osallistui kuvauksiin kahdeksi kuukaudeksi, saaden oman osuutensa valmiiksi 2. marraskuuta. Huhtikuussa 2022 elokuvan ensi-ilta siirrettiin päivämäärälle 28. heinäkuuta 2023, sen vaihtaessa paikkaa *[[Ant-Man and the Wasp: Quantumania]]n* kanssa, koska jälkimmäisen tuotannossa oltiin edetty pidemmälle kuin *The Marvelsin*, jonka kuvaukset olivat vielä kesken. Kuvaukset saatiin päätökseen toukokuun puolessavälissä.

### Jälkituotanto
DaCosta paljasti tammikuussa 2023 olleensa McDonnellin mukana työstämässä käsikirjoitusta, minkä lisäksi käsikirjoittamiseen osallistuivat myös Elissa Karasik ja Zeb Wells. Karasik oli aiemmin käsikirjoittanut *[[Loki (televisiosarja)|Lokin]]* (2021–) toisen jakson ja Wells *[[She-Hulk: Attorney at Law]]*’n (2022) seitsemännen jakson. Helmikuussa 2023 elokuvan ensi-iltapäivämäärä siirrettiin marraskuulle 2023, osana Disneyn ja Marvel Studiosin suunnitelmia muuttaa MCU-elokuvien ja -sarjojen julkaisuaikavälejä. Huhtikuussa, ensimmäisen trailerin julkaisun myötä, Ashtonin roolihahmon paljastettiin olevan Dar-Benn, kun taas Daniel Ingsin paljastettiin näyttelevän Ty-Ronea. Samoihin aikoihin raportoitiin, että Lynch, Cobie Smulders ja Randall Park palaisivat näyttelemään Maria Rambeau’ta, Maria Hilliä ja Jimmy Woota. Smulders kuitenkin kiisti kesäkuun aikana, että olisi mukana elokuvassa. Saman kuun aikana paljastettiin myös, että Gary Lewis on näyttelijänä elokuvassa. Syyskuun 2023 lopussa, Lewisin roolihahmon paljastettiin olevan Dro’ge, skrullien siirtokunnan keisari.

Elokuvan visuaalisista efekteistä vastaavat Industrial Light & Magic, Rise FX, Rising Sun Pictures, Sony Pictures Imageworks, Trixter, Wētā FX ja Wylie Co., Tara DeMarcon toimiessa visuaalisten efektien valvojana. Catrin Hedström toimii elokuvan leikkaajana, työskenneltyään aiemmin DaCostan kanssa *Candymanin* parissa, Evan Schiffin toimiessa elokuvan toisena leikkaajana.

## Musiikki
Tammikuussa 2022 Laura Karpman, joka oli aiemmin säveltänyt myös animaatiosarjan *[[What If...? (animaatiosarja)|What If...?]]* (2021–2024) musiikin, palkattiin elokuvan säveltämään elokuvan musiikki. DaCosta pyysi Karpman tekemään uuden teemamusiikin koko supersankariryhmälle sen sijaan, että jokaisella jäsenellä olisi omansa, samalla tavalla kuin *The Avengersissä* Kostajien koko ryhmällä oli oma teemamusiikkinsa sen sijaan, että jäsenillä olisi ollut erilliset teemansa. Karpman kuvaili elokuvan pääteemamusiikkia, "Higher. Further. Faster. Together", valituksi perheteemamusiikiksi, joka yhdistää elementtejä sekä Danversistä, Monicasta, että Kamalasta. Teeman taustalla kuuluu myös laulamassa ”citius, altius, fortius, communiter”, mikä tarkoittaa latinaksi ”nopeammin, voimakkaammin, korkeammalle”, yhdessä. Dar-Bennin ”lipevä ja jazzimainen” teemamusiikki on puolestaan enimmäkseen huiluilla soitettu, ja saanut inspiraationsa Herbie Hancockin musiikista. Lisäksi John Ottmanin *X-Men* -teemamusiikit elokuvista *[[X-Men 2]]* (2003) ja *X-Men: Days of Future Past* kuullaan elokuvan lopputekstien välissä näytetyssä kohtauksessa.

Philadelphia Orchestra ensiesitti elokuvan pääteeman ”The Marvels Suite” 3. kesäkuuta 2023. ”Higher. Further. Faster. Together.” puolestaan sai ensiesityksensä BBC Proms-festivaalilla 9. syyskuuta, ja julkaistiin digitaalisena singlenä 2. marraskuuta. Hollywood Records ja Marvel Music julkaisivat elokuvan soundtrackin 8. marraskuuta.

## Julkaisu
*The Marvels* sai ensiesityksensä Las Vegasissa 7. marraskuuta 2023, mutta elokuvan näyttelijät itse eivät olleet paikalla näyttelijälakon 2023 vuoksi. Teatteriensi-iltansa elokuva sai Etelä-Koreassa ja Suomessa 8. marraskuuta 2023 ja Yhdysvalloissa 10. marraskuuta 2023. Aiemmin suunniteltuja ensi-iltapäivämääriä olivat 8. heinäkuuta 2022, 11. marraskuuta 2022, 17. helmikuuta 2023 ja 28. heinäkuuta 2023.

## Arvosteluja

## Huomioita

## Lähteet

## Aiheesta muualla
* 
*Elokuvan traileri YouTubessa